Rimvydas Valatka

Rimvydas Valatka (g. 1956 m. gruodžio 19 d. Šamankos kaime, Irkutsko rajonas, Irkutsko sritis, RTFSR) – Lietuvos žurnalistas, publicistas, signataras.

 Biografija 
Gimė tremtinių šeimoje, į Lietuvą grįžo 1957 m. spalio mėnesį. Gyveno Užpelkiuose. 1975 m. baigė Palangos vidurinę mokyklą. 1980 m. su pagyrimu baigė Vilniaus valstybinio pedagoginio instituto (VPI) Istorijos fakultetą, įgijo istorijos mokytojo specialybę. 1978–1980 m. VPI laborantas, dirbo instituto savaitraštyje „Tarybinis pedagogas“.

1980–1982 m. tarnavo sovietinėje armijoje. 1982–1983 m. „Valstiečių laikraščio“ korespondentas. 1983–1987 m. dirbo laikraščio „Tiesa“ informacijos skyriuje. 1987–1990 m. savaitraščio „Gimtasis kraštas“ vyriausiojo redaktoriaus Algimanto Čekuolio pavaduotojas. 1989 m. išrinktas Lietuvos žurnalistų sąjungos valdybos pirmininko pavaduotoju.Kas yra kas Lietuvoje '92. – Vilnius: Politika, 1992. – 75-76 psl. Nuo 1989 m. liepos mėn. SSKP narys.Žiniasklaida: Valatka, Barysas, Bumblauskas, Valiūnas, Avulis – buvę Komunistų partijos nariai, 2024-01-22

1990–1991 m. savaitraščio „Atgimimas“ redaktorius. 1990–1992 m. LR Aukščiausiosios Tarybos-Atkuriamojo Seimo deputatas, priklausė Liberalų frakcijai. 1992 m. kandidatavo į LR Seimą. 1992–2012 m. dienraščio „Lietuvos rytas“ vyriausiojo redaktoriaus Gedvydo Vainausko pavaduotojas, internetinio portalo lrytas.lt redaktorius. 1996 m. televizijoje TV3 su Liudvika Pociūniene vedė poleminę laidą „Detektorius“. 1999 m. BTV vedė laidą „Kitu kampu“. 2012–2015 m. laikraščio ir naujienų portalo „15 min“ vyriausiasis redaktorius. 2015–2016 m. žurnalo „Veidas“ vyriausiasis redaktorius ir direktorius. Nuo 2016 m. Vytauto Didžiojo universiteto Politikos mokslų ir diplomatijos fakulteto Viešosios komunikacijos katedros dėstytojas, docentas.https://pmdf.vdu.lt/katedros/viesosios-komunikacijos-katedra/ 2017 m. rugsėjo mėn. naujienų agentūros ELTA vyriausiasis redaktorius, dirbo juo vieną dieną.Rimvydas Valatka Eltos vyriausiojo redaktoriaus kėdę paliko po dienos, 2017-09-13 Nuo 2017 m. Info TV veda laidą „@rimvydasvalatka“.

Paskelbė straipsnių ekonomikos, kultūros ir politikos klausimais.

Žmona gydytoja alergologė Ilma Valatkienė (g. 1969). Iš pirmųjų dviejų santuokų turi dvi dukras Liną (g. 1979) ir Mariją (g. 1992).Kas yra kas Lietuvoje: Lietuvos pasiekimai 2008. – Kaunas: Neolitas, 2008. – 1195 psl.

 Bibliografija 
 Aiškiaregės voratinklyje – Lietuvos valdžia: Lenos Lolišvili fenomenas: straipsnių rinkinys (su kitais). – Vilnius: Lietuvos rytas, 2003. – 86 p.: iliustr. – ISBN 9986-448-11-5
 Europos užkariavimas (su kitais). – Vilnius: Lietuvos rytas, 2003. – 109 p.: iliustr. – ISBN 9986-448-13-1
 Atėnų siurprizai (su kitais). – Vilnius: „Lietuvos rytas“ Leidybos centras, 2004. – 158 p.: iliustr. – ISBN 9986-448-14-X
 Atviro nervo krapštymas: komentarai. – Vilnius: „Lietuvos ryto“ Leidybos centras, 2005. – 310 p. – ISBN 9986-448-16-6
 Interneto gidas (su kitais). – Vilnius: Viešosios politikos strategijų centras, 2008. – 358 p.: iliustr. – ISBN 978-9955-836-00-1
 Jogailos akmuo Lenkija. – Vilnius: Versus aureus, 2015. – 253 p.: iliustr. – ISBN 978-9955-34-580-0
 Verslo amžius, 1918–2018: asmenybės (su kitais). – Kaunas: Leidybos idėjų centras, 2019.
 D. 1. Lietuvių kapitalizmas, valdžia ir verslininkai. – 350 p.: iliustr. – ISBN 978-609-95578-9-2
 D. 2. Katės šuolis. Šimtmečio verslininkai – naujosios Lietuvos kūrėjai. – 543 p.: portr. – ISBN 978-609-8256-00-0

 Įvertinimas 
 2000 m. DLK Gedimino 3 laipsnio ordinas 
 2000 m. Lietuvos nepriklausomybės medalis 

 Šaltiniai 

Kategorija:Kovo 11 akto signatarai
Kategorija:Lietuvos redaktoriai
Kategorija:Lietuvos publicistai
Kategorija:VDU dėstytojai